## Metrovalencia circularà de manera ininterrompuda en la nit de Sant Joan i oferirà més de 225.000 places de metro i tramvia per a facilitar la mobilitat

*** FGV programa circulacions especials en totes les línies la nit del 23 i la matinada del 24 de juny fins a l’inici del servici de l’endemà
* L’empresa pública autonòmica posarà en servici reforços de personal en atenció al client, seguretat i neteja**

Metrovalencia oferirà servicis especials en totes les seues línies durant la nit de Sant Joan, del dilluns 23 al dimarts 24 de juny (festiu), de manera ininterrompuda, per a facilitar els nombrosos desplaçaments que es produiran eixa nit en direcció a les platges.

L’oferta de servicis especials des de les 21 hores del dia 23 de juny fins a les 7 hores del dia 24 de juny la componen un total de 402 circulacions, 153 metros i 249 tramvies, amb capacitat per a unes 176.000 places, la qual cosa, juntament amb les circulacions des de les 21 hores fins a la finalització del servici ordinari, supera àmpliament les 225.000 places. Els servicis especials programats faran 3.480 quilòmetres (1.980 de metro i 1.500 de tramvia).

Esta programació anirà acompanyada d’un reforç de personal en diferents àrees, com la d’atenció al client, neteja i seguretat. En este últim apartat, l’increment es concretarà en el 177,45 % d’hores respecte a un diumenge normal. A més, s’incrementarà la presència de vigilants en els bescanviadors de València Sud i Safranar per al transbord entre trens i autobusos.

**Tramvia**

Les línies de tramvia seran les que més es reforcen, atés que són les que més a prop arriben al districte marítim de la ciutat. D’esta manera, en les línies 4 i 6, en el seu tram comú des de la parada de Trinitat fins a la de Platja Malva-rosa, tindran freqüències de cinc minuts des de les 20:30 hores a les 00:00 hores.

A partir de la mitjanit, les freqüències s’aniran adaptant a les necessitats de les diferents franges horàries, amb unes freqüències que oscil·len entre els 5 minuts en els trams comuns centrals, 10 minuts a Empalme, entre 10 i 20 minuts fins a Tossal, Marítim, Neptú i Vicent Andrés Estellés, i finalment 40 minuts en el tram Vicent Andrés Estellés-Mas del Rosari.

La línia 8 (Marítim-Neptú) passarà per les seues parades cada vint minuts durant tota la nit.

En la nova línia 10, Alacant-Natzaret, es prestarà servici, igualment, durant tota la nit, amb tramvies Alacant-Natzaret cada 40 minuts, i Alacant-Ciutat Arts Ciències/Justícia cada 40 minuts, amb una freqüència de 20 minuts entre Alacant i Ciutat Arts Ciències/Justícia.

Este és el servici que es prestarà durant tota la nit fins a enllaçar amb el servici diürn del dia 24 de juny.

**El metro**

Pel que fa al metro, totes les línies tindran servicis especials durant tota la nit, però amb diferents freqüències i destinacions. D’esta manera, les línies 3 i 9 es reforçaran en el tram Avinguda del Cid-Alboraia Peris Aragó fins a les 00:30 hores amb trens cada deu minuts; 30 minuts a Riba-roja de Túria; i 40 minuts a Rafelbunyol. Les línies 5 i 7, fins a les 00:30 hores, tindran circulacions cada 15 minuts en el tram comú entre Colón i Marítim, com a resultat de la combinació de trens a Marítim cada 20 minuts des de València Sud i Aeroport.

Des de mitjanit fins a l’inici del servici de l’endemà, les línies 3 i 9 tindran unitats cada 20 minuts entre Avinguda del Cid i Alboraia Peris Aragó, a més de circular durant la nit dos trens a Rafelbunyol i dos a Riba-roja de Túria. Les línies 5 i 7, des de la 1 h fins a la primera circulació de l’endemà, circularan cada 20 minuts entre Colón i Marítim, al passar trens a Marítim cada 40 minuts, tant des de València Sud com des d’Aeroport.

Les línies 1 i 2 mantindran, fins a la mitjanit, freqüències de 15 minuts en el trajecte comú d’Empalme-València Sud i cada 30-40 minuts cap a o des de Seminari, Paterna i València Sud.

Des de la mitjanit i fins a les 2 hores, els trens circularan cada 20 minuts entre Empalme i València Sud i cada 30-40 minuts cap a o des de Seminari, Paterna i València Sud, a més d’una circulació addicional cap a Llíria i Bétera.

Des de les 2 hores i fins a l’inici del servici de l’endemà, les unitats circularan cada 40 minuts entre València Sud i Empalme i cada 60-70 minuts cap a o des de Seminari i Paterna.

**Servici autobusos i informació**

Com el final del trajecte de les línies 1, 2 i 7 és València Sud, s’establirà un servici d’autobús durant tota la nit, cada 30 minuts, entre esta estació i Picanya i Paiporta, d’una banda, i entre Safranar i Torrent, d’altra banda, també de 30 minuts, entre les 22:30 i les 6 hores.

El servici de l’oficina d’atenció al viatger (OAV) funcionarà tota la nit i el telèfon gratuït 900 46 10 46 estarà disponible fins a les 5:30 hores. Tot el servici especial ha sigut coordinat amb la Policia Nacional, Autonòmica i Local.

Els horaris es poden consultar en la pàgina web www.metrovalencia.es i en el telèfon gratuït d’informació i atenció al client 900 46 10 46, així com en @metrovalencia i en facebook/metrovalencia.fgv, a més de l’app oficial de Metrovalencia.

Fecha: 19/06/2025